**Broj: 711-I-963-P-4-17/18-25-16**

Zagreb, 18. svibnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimnih prijava mogućeg sukoba interesa protiv dužnosnice Kolinde Grabar-Kitarović, predsjednice Republike Hrvatske,** na 11. sjednici održanoj 18. svibnja 2018. g. donosi sljedeću

**ODLUKU**

**Postupak za odlučivanje o sukobu interesa protiv dužnosnice Kolinde Grabar-Kitarović, predsjednice Republike Hrvatske, neće se pokrenuti s obzirom da Povjerenstvo iz dostavljene i prikupljene dokumentacije nije steklo relevantna saznanja iz kojih bi nedvojbeno proizlazilo kako je dužnosnica putovanjem u Sjedinjene Američke Države povrijedila načela obnašanja javnih dužnosti propisanih člankom 5. ZSSI-a.**

Obrazloženje

Povjerenstvo je 03. siječnja 2017. g., 04. siječnja 2017. g. i 09. siječnja 2017. g. zaprimilo više istovjetnih neanonimnih prijava o mogućem sukobu interesa koje su podnesene protiv dužnosnice Kolinde Grabar-Kitarović, predsjednice Republike Hrvatske, a zaprimljene su u knjizi ulazne pošte pod brojem: 711-U-61-P-4/17-01-1, 711-U-82-P-4/17-03-1, 711-U-83-P-4/17-04-1, 711-U-125-P-4/17-08-1, povodom kojih se vodi predmet broj: P-4/17.

 U predmetnim prijavama u bitnome se navodi kako je predsjednica Republike Hrvatske Kolinda Grabar-Kitarović u razdoblju od 31. prosinca 2016. g. do 07. siječnja 2017. g. boravila u Sjedinjenim Američkim Državama (SAD), pri čemu nije poznato je li se radilo o službenom ili privatnom putovanju, koja je bila svrha putovanja, tko je sve s dužnosnicom otputovao i boravio u Sjedinjenim Američkim Državama, tko je podmirio troškove samog puta te boravka dužnosnice i osoba koje su s dužnosnicom putovale, pa sve navedeno ukazuje na nepoštivanje načela prema kojem građani imaju pravo biti upoznati s ponašanjem dužnosnika koji su u vezi s obnašanjem njihove javne dužnosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 1. ZSSI-a propisano je da je Predsjednik Republike Hrvatske dužnosnik u smislu odredbi ZSSI-a, stoga je Kolinda Grabar-Kitarović, na temelju obnašanja dužnosti predsjednice Republike Hrvatske, obvezna postupati sukladno odredbama ZSSI-a.

U svrhu provjere vjerodostojnosti i osnovanosti navoda iz podnesenih neanonimnih prijava, utvrđivanja postoje li okolnosti koje upućuju na moguću povredu odredbi ZSSI-a i radi stjecanja vlastitih saznanja na temelju kojih će se donositi odluka o pokretanju ili nepokretanju postupka, Povjerenstvo je od nadležnih tijela koja raspolažu relevantnim podacima zatražilo dostavu potrebnih podataka i dokumentaciju.

Uvidom na internetsku stranicu Ureda Predsjednice RH utvrđeno je da je dana 31. prosinca 2016.g. objavljeno priopćenje o boravku Predsjednice RH u SAD-u u kojem se navodi da će Predsjednica RH boraviti u toj zemlji od 1. – 7. siječnja 2017.g.

Povjerenstvo je dopisom **03. siječnja 2017. g.** zatražilo odUreda Predsjednice RH očitovanje i dostavu dokumentacije u odnosu na Protokol putovanja, očitovanje tko je sve bio u pratnji Predsjednice tijekom boravka u SAD-u, tko je financirao putne i druge troškove putovanja, koji je povod navedenog putovanja, je li nešto od tražene dokumentacije ili podataka proglašeno državnom ili službenom tajnom – ako je, pojašnjene na što se odnosi tajna i na temelju kojeg propisa.

Na zahtjev Povjerenstva, Ured Predsjednice Republike Hrvatske, zastupan po predstojnici Ureda Anamariji Kirinić, dostavio je **13. siječnja 2017. g.** očitovanje na okolnosti putovanja Predsjednice Republike Hrvatske u SAD. Navodi se da sukladno članku 94. Ustava Republike Hrvatske Predsjednik Republike Hrvatske predstavlja i zastupa RH u zemlji i inozemstvu, a budući prema Ustavu RH nema institucije koja bi predsjednici RH određivala radne zadaće, dužnosnica samostalno donosi odluke kako će dužnost izvršavati u zemlji i inozemstvu.

U dostavljenom očitovanju navodi se kako je Predsjednica Republike Hrvatske otputovala u radni posjet u SAD 31. prosinca 2016. g. u pratnji pročelnice Kabineta i djelatnika neposrednog osiguranja, a isti je završio 07. siječnja 2017. g., dok je povratak u Republiku Hrvatsku bio 08. siječnja 2017. g. Spomenuti posjet kvalificiran je kao radni, s obzirom da u tom trenutku nova administracija SAD-a nije bila potvrđena i svaki se kontakt s potencijalnim članovima nove administracije ostvarivao neslužbeno. Nadalje, svrha posjete bila je sveukupno pozicioniranje Republike Hrvatske u trenutku prijelaza dviju američkih administracija, te su tom prigodom održani brojni sastanci u New Yorku, Bostonu i Washingtonu, kojom prilikom su sugovornici bili članovi Kongresa, dužnosnici, članovi nevladinih i „think-tank“ organizacija, akademske zajednice, politički komentatori i analitičari. S navedenim posjetom, svrhom i razlogom bili su upoznati predsjednik Vlade Republike Hrvatske i Vlada Republike Hrvatske, te Veleposlanstvo Republike Hrvatske u SAD-u. Sama Predsjednica ocijenila je kako je u hrvatskom državnom i nacionalnim interesu razgovarati s osobama bliskim novoizabranom američkom predsjedniku, kao i dionicima političkog i društvenog života radi osnaživanja vanjskopolitičkog položaja Republike Hrvatske. Nadalje, dužnosnica je putovala redovitim letom, tijekom posjeta redovito je pratilo diplomatsko osoblja Veleposlanstva Republike Hrvatske u SAD-u, dok su svi troškovi puta i boravka u SAD-u bili na teret sredstva državnog proračuna.

Povjerenstvo je dopisom od **13. siječnja 2017. g.** zatražilo od Ureda Predsjednice Republike Hrvatske dopunu očitovanja s naznakom osoba s kojima je Predsjednica Republike Hrvatske održala kontakte, gdje su sastanci održani, kada i na koji način su isti bili organizirani, te pisanu dokumentaciju u odnosu na način pripreme plana puta i boravka u SAD-u (upućena pozivna pisma, e-mail korespondencija), kao i dostavu dokumentaciju u odnosu na zatraženo.

Na zahtjev Povjerenstva, Ured Predsjednice Republike Hrvatske **19. siječnja 2017. g.** dostavio je dodatno očitavanje u kojem se ponavlja ranije dostavljeno očitovanje, a u odnosu na zatraženu dokumentaciju oko svrhe i sadržaja posjete navodi se kao je bilješku o radnom posjetu Predsjednice izradilo Veleposlanstvo Republike Hrvatske u SAD-u.

Povjerenstvo je od **Ministarstva vanjskih i europskih poslova (MVEP)** dopisom od 13. siječnja 2017. godine zatražilo pojašnjenje je li Ministarstvo na nekom od kolegija raspravljao o putovanju Predsjednice Republike Hrvatske u SAD, te da dostave potrebnu dokumentacije u odnosu na zatraženo očitovanje. Povjerenstvo je također zatražilo informaciju da li je Veleposlanik Republike Hrvatske u SAD-u, Joško Paro, bio upoznat s dolaskom Predsjednice RH u SAD, te tko mu je i iz kojih razloga odobrio odsutnost iz SAD-a u prosincu 2016., odnosno siječnju 2017. godine.

Na zahtjev Povjerenstva, **Ministarstva vanjskih i europskih poslova**, zastupano po potpredsjedniku Vlade Republike Hrvatske i ministru Davoru Ivi Stieru, dostavilo je **20. siječnja 2017. g.** očitovanje na okolnost putovanja Predsjednice Republike Hrvatske u SAD, u kojem se navodi kako na redovitim kolegijima Ministarstva sudjeluju, uz najbliže suradnike ministra, i savjetnik za vanjsku politiku Predsjednice Republike Hrvatske, te da se na kolegijima održanim uoči i u vrijeme božićnih blagdana nije posebno raspravljao o putovanju Predsjednice u SAD. Nadalje, u očitovanju se ističe kako je Ministarstvo u svom priopćenju od 12. siječnja 2017. g. informiralo javnost kako je sam ministar bio upoznat s putovanjem Predsjednice i da je obaviješten usmeno od strane Predsjednice o sastancima koje je dužnosnica održala s američkim sugovornicima. Također je i Veleposlanstvo Republike Hrvatske u SAD-u bilo upoznato s posjetom Predsjednice Republike Hrvatske i o tome je službeno izvijestilo nadležne američke službe 27. prosinca 2016. g., zatraživši uobičajenu protokolarnu podršku i sigurnosnu zaštitu. Domaćini su prilikom dolaska, odlaska i boravka Predsjednice Republike Hrvatske i njezine pratnje u SAD-u pružili uobičajenu zaštitu za takvu vrstu posjete, prema sigurnosnoj procjeni nadležnih američkih službi, a tijekom boravka Veleposlanstvo Republike Hrvatske pružilo je potrebnu podršku i potporu. Diplomatsko osoblje je bilo u pratnji na sastancima s američkim sugovornicima, te su bili uključeni u organizaciju sastanka, od kojih su neki održani u prostorijama Veleposlanstva Republike Hrvatske. Predsjednicu Republike Hrvatske prilikom dolaska u zračnoj luci dočekala je otpravnica poslova Lara Romano, zamjenica veleposlanika, dok je veleposlanik Joško Paro bio odsutan u razdoblju od 15. prosinca 2016. g. do 08. siječnja 2017. g., i u trenutku njegova dolaska u Republiku Hrvatsku nije se znalo za namjeru Predsjednice Republike Hrvatske da otputuje u SAD. Ministarstvo ističe kako su radni posjeti neformalnije prirode i nisu podvrgnuti strogim protokolarnim pravilima te tijekom takve vrste posjeta nema nikakvih službenih sastanka ni kontakata, ali zemlja domaćin treba i s njima biti upoznata. Nadalje, u odnosu na pripremu posjeta i dokumentaciju oko istoga, Ministarstvo upućuje na obraćanje Ured Predsjednice Republike Hrvatske koji samostalno vodi brigu oko organizacije putovanja i posjeta Predsjednice Republike Hrvatske.

Uz očitovanje, dostavljena je bilješka o sastancima koje je sastavilo Veleposlanstvo Republike Hrvatske u Washingtonu, a riječ je o klasificiranom dokumentu prema odredbama Zakon o tajnosti podataka (Narodne novine, broj 79/07., 86/12.) i Pravilnika o tajnosti podataka u MVEP-a.

Uvidom u dostavljenu bilješku Povjerenstvo je utvrdilo kako je riječ o većem broju službenih osoba s kojima je dužnosnica Kolinda Grabar-Kitarović ostvarila određene kontakte u razdoblju od 1.-7. siječnja 2017.g. Međutim, kako dostavljeni dokument nosi oznaku „ograničeno“ u skladu s odredbama Zakona o tajnosti podataka, Povjerenstvo neće iznositi pojedinosti koje su navedene.

Povjerenstvo je dopisom od **01. ožujka 2017. g.** zatražilo od Ureda Predsjednice Republike Hrvatske da dostavi akt Savjetničkog vijeća kojim se dokumentacija ili dio dokumentacije koje se odnose na putovanje u SAD označio klasificiranim podacima, a što proizlazi iz napisa u medijima. Nadalje, Povjerenstvo je temeljem podataka objavljnih u medijima zatražilo dopunu očitovanja i u donosu na put u SAD na koji je Predsjednica otputovala godinu dana ranije, odnosno 28. prosinca 2015.g. Povjerenstvo je zatražilo dostavu dokumentacije u odnosu na Protokol putovanja, kao i pojašnjenje je li u razdoblju do obavljanja prvih službenih aktivnosti dužnosnica imala drugih službenih obveza, tko je snosio troškove putovanja, tko je sve uz Predsjednicu bio na navedenom putovanje i tko je snosio troškove putovanja tih osoba te

Na zahtjev Povjerenstva, Ured Predsjednice Republike Hrvatske **13. ožujka 2017. g.** dostavio je dodatno očitavanje u kojem se ističe kako je ranije dostavljenim očitovanjima dano dovoljno podataka i informacija vezanih za radni posjed Predsjednice Republike Hrvatske SAD-u, kao i nemogućnost očitovanja o aktima Savjetničkog vijeća kojima je sukladno Zakonu o pravu na pristup informacijama, temeljem prethodno pribavljenog mišljena Ureda vijeća za nacionalnu sigurnost i provedenog testa razmjernosti, ograničen pristup dokumentaciji ili dijelu dokumentacije zainteresiranim građanima. Vezano za Predsjedničin put u SAD 28.12.2015. godine, Ured je istaknuo da je Predsjednica navedenog datuma sazvala prvo zasjedanje osmog saziv Hrvatskog sabora, te je i nazočila samoj sjednici, stoga mole da Povjerenstvo precizira svoj upit.

Povjerenstvo je dopisom od **18. svibnja 2017. g.** opetovano zatražilo od Ureda Predsjednice Republike Hrvatske dostavu akta Savjetničkog vijeća koji se odnosi na putovanje Predsjednice Republike Hrvatske u SAD, a koji je klasificiran prema odredbama Zakona o tajnosti podataka, akt kojim je ograničen pristup navedenoj dokumentaciji te očitovanje koji su svi podaci i dokumentacija klasificirani. Povjerenstvo je nadalje zatražilo putni nalog pročelnice Kabineta Predsjednice RH Natalije Hmeline, te njen izvještaj podnesen nakon putovanja. Povjerenstvo je zatražilo i informaciju da li je Predsjednica u prosincu 2015. odnosno siječnju 2016.g. boravila u SAD-u. Navedeni dopis zaprimljen je u Ured Predsjednice Republike Hrvatske 25. svibnja 2017. g., ali očitovanje niti dokumentaciju Povjerenstvo nije zaprimilo.

Povjerenstvo je dopisom od **18. svibnja 2017. g.** od **Ministarstva vanjskih i europskih poslova (MVEP)** zatražilo dostavu podataka o održanim sastancima Predsjednice Republike Hrvatske tijekom boravka u SAD-u. Konkretno zatražilo je da se od Veleposlanstva Republike Hrvatske u SAD-u te Generalnog konzulata RH u Los Angelesu pribave podatci o tome kada, gdje i s kim su održani sastanci te da se dostavi informacija o sastanku s poduzetnikom g. Jeffory Blackardom.

Na zahtjev Povjerenstva, **Ministarstva vanjskih i europskih poslova**, zastupano po potpredsjednica Vlade Republike Hrvatske i ministrici Mariji Pejčinović Burić, u dopisu od **25. srpnja 2017. g.** navodi kako su u ranije dostavljenom očitovanju detaljno navedene sve poznate okolnosti i Ministarstvo nema nikakvih dodatnih saznanja od ranije navedenih, uz napomenu kako je generalni konzul Republike Hrvatske Siniša Grgić sudjelovao na nekoliko sastanaka gospodarske naravi kao član izaslanstva predsjednice Republike Hrvatske. Ministarstvo također navodi da nema saznanja o ulozi gospodina Jefforya Blackarda, poduzetnika iz SAD-a.

U spisu prileži dokumentacija koju je Povjerenstvo zaprimilo 6.3.2017. godine, a koja se odnosi na odgovor Ureda predsjednice novinaru Index.hr-a g. Ilku Ćimiću. U dopisu Ureda predsjednice stoji da su sve državničke i protokolarne aktivnosti predsjednice RH objavljene na službenoj internetskoj stranici Ureda predsjednice, pa tako i aktivnost od 28. prosinca 2015. do 4. siječnja 2016 godine. Nadalje, navodi se da je u sklopu radnog posjeta SAD-u Predsjednica posjetila saveznu državu Minnesotu gdje se u St. Paulu sastala s guvernerom Markom Daytonom te posjetila Nacionalnu gardu Minnesote i najveći voji kamp u Minnesoti, Ripley. U pratnji Predsjednice bilo je hrvatsko vojno izaslanstvo predvođeno generalom zbora Dragom Lovrićem, tadašnjim načelnikom Glavnog stožera Oružanih snaga RH, dok s Predsjednicom nije putovao nitko iz njenog Ureda. Iz putnih naloga koji čine dio dokumentacije razvidno je da je Predsjednica boravila u SAD-u od 29.12.2015. godine do 6.1. 2016. godine.

Dana 11. siječnja 2017.g. dužnosnica je sudjelovala u informativnoj emisiji na Hrvatskoj televiziji kojom prilikom je navela razloge puta u SAD iznijevši da se radilo o radnom posjetu SAD-a te je objasnila kako je još za vrijeme obnašanja dužnosti Veleposlanice RH u SAD-u 2008.g. svjedočila razdoblju tranzicije između dvije američke administracije kada je shvatila kako je to razdoblje bitno za pozicioniranje države, a svrha njezina puta bila je iskoristiti sva poznanstva koja je stekla tijekom godina rada u SAD-u i međunarodnoj diplomaciji kako bi pozicionirala Hrvatsku kao lidera. Naglasila je da je njezin ured prije puta objavio da odlazi na službeno putovanje te da se u doba moderne diplomacije mnoga pitanja rješavaju u domeni tihe diplomacije.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 7. stavkom 1. ZSSI-a koji propisuje zabranjena djelovanja dužnosnicama je podstavkom c) zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz medijskih objava i zaprimljenih prijava Povjerenstvo je steklo saznanja da je dužnosnica Kolinda Grabar-Kitarović u razdoblju od 31. prosinca 2016.g. do 7. siječnja 2017.g. boravila u SAD-u, ali da javnost prije početka putovanja nije bilo upoznata radi li se o privatnom ili službenom posjetu kao niti sa svrhom i razlogom putovanja niti tko je podmirio troškove puta, budući da o navedenim okolnostima javnost nije izviještena od strane Ureda Predsjednice Republike Hrvatske. Iz očitovanja Ureda Predsjednice Republike Hrvatske proizlazi kako je dužnosnica u SAD-u boravila u radnom posjetu u trenutku neposredno prije nastupa nove američke administracije u svrhu ostvarivanja kontakta s još uvijek nepotvrđenim predstavnicima nove administracije te da se tijekom radnog boravka sastala sa drugim američkim dužnosnicima, članovima nevladinih udruga i akademske zajednice te političkim analitičarima, dok su svi troškovi puta bili na teret državnog proračuna, pri čemu su unaprijed sa svrhom putovanja bili upoznati predsjednik Vlade Republike Hrvatske, Vlada Republike Hrvatske, te Veleposlanstvo Republike Hrvatske u SAD-u. U službenoj pratnji dužnosnice za vrijeme boravka u SAD-u bili su pročelnica Kabineta i djelatnici osiguranja Predsjednice Republike Hrvatske.

Iz očitovanja Ministarstva vanjskih i europskih poslova proizlazi da se na kolegijima navedenog Ministarstva na kojima uobičajeno sudjeluje i savjetnik Predsjednice Republike Hrvatske za vanjsku politiku nije raspravljalo u boravku dužnosnice u SAD-u, iako je ministar vanjskih i europskih poslova neposredno prije putavanja bio upoznat s istim te je po povratku iz SAD-a od dužnosnice bio usmeno obavješten o sastancima koje je održala u SAD-u. Također proizlazi da je Veleposlanstvo RH u Washingtonu bilo upoznato s njezinom posjetom kao i nadležne američke službe radi sigurnosne zaštite te da su diplomatski službenici Veleposlanstva RH bili u pratnji dužnosnice Kolinde Grabar-Kitarović tijekom sastanaka s američkim dužnosnicima, pri čemu je veleposlanik u SAD-u Joško Paro bio odsutan u vrijeme posjeta obzirom da u vrijeme dolaska u Republiku Hrvatsku dana 15. prosinca 2016.g. nije imao saznanja o posjetu. Iz navedenog proizlazi kako Ministarstvo vanjskih i europskih poslova nije bilo uključeno u planiranje puta dužnosnice u SAD niti u njegovu organizaciju, ali da je pružilo dužnosnici podršku putem svog diplomatskog osoblja za vrijeme boravka u toj zemlji. Uvidom u bilješku o sastancima koje je sastavilo Veleposlanstvo Republike Hrvatske u Washingtonu, a dostavilo Ministartsvo, Povjerenstvo je utvrdilo da se dužnosnica Kolinda Grabar-Kitarović susrela sa većim brojem službenih osoba te da je ostvarila određene kontakte u razdoblju od 1.-7. siječnja 2017.g.

Povodom dodatnih traženja Povjerenstva upućenih Uredu Predsjednice Republike Hrvatske, Povjerenstvo od Ureda Predsjednice nije moglo prikupiti pravno relevantna saznanja vezana za put u SAD krajem 2015 godine, odnosno konkretno s kim se, gdje i kada dužnosnica susrela te je li i tko je bio u njezinoj pratnji i tko je podmirio njihove troškove, međutim iz očitovanja i dokumentacije koje je Ured Predsjednice uputio novinaru Index.hr-a g. Ilku Ćimiću, a koja prileži spisu, utvrdili smo da je Predsjednica boravila u SAD-u od 29.12.2015. godine do 6.1. 2016. Godine, te da je u sklopu radnog posjeta SAD-u Predsjednica posjetila saveznu državu Minnesotu gdje se u St. Paulu sastala s guvernerom Markom Daytonom te posjetila Nacionalnu gardu Minnesote i najveći voji kamp u Minnesoti, Ripley.

U odnosu na dokumentaciju koja je proglašena dokumentacijom s ograničenim pristupom sukladno aktu Savjetničkog vijeća, a nakon provedenog testa razmjernosti prema odredbama Zakona o pravu na pristup informacijama te po prethodno pribavljenom mišljenju Ureda vijeća za nacionalnu sigurnost, Ured Predsjednice Republike Hrvatske odbio dostaviti akt kojim se ograničava pristup dokumentaciji. Povjerenstvo stoga nije moglo utvrditi u kojem je dijelu dokumentacija o boravku dužnosnice u SAD-u klasificirana. Nadalje, na službenoj internetskoj stranici Ureda Predsjednice RH objavljeno je 31. prosinca 2016.g. da će dužnosnica boraviti u SAD-a s naznakom vremenskog razdoblja, ali bez navođenja drugih relevantnih podataka u svrsi i razlozima te vrsti puta.

Povjerenstvo se u postupku prikupljanja potrebnih informacija i dokumentacije pozivalo na članak 39. stavak 5. ZSSI-a, kojom je propisano da Povjerenstvo ima pravo pribaviti činjenice i dokaze djelovanjem drugih tijela javne vlasti te da su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze. Međutim, Povjerenstvo su, unatoč opetovanom traženju, određene bitne okolnosti ostale nepoznate zbog nedostavljanja dokumentacije ili proglašavanje istih službenom tajnom.

Stoga Povjerenstvo zaključuje kako iz samog očitovanja Predsjednice Republike Hrvatske i Ministarstva vanjskih i europskih poslova, proizlazi da se radilo o radnom posjetu dužnosnice SAD-u, ali da okolnosti istog nije moguće detaljno utvrditi uvidom u dokumentaciju kojom Povjerenstvo raspolaže, budući da zatražena dokumentacija od nadležnih državnih tijela nije u potpunosti dostavljena Povjerenstvu, dio iz razloga što je proglašen službenom tajnom, slijedom čega Povjerenstvo nije raspolagalo svim potrebnim i relevantnim informacijama na temelju kojih bi Povjerenstvo bilo upoznato sa svim detaljima.

U podacima koje je Povjerenstvo dobilo navode se općenite okolnosti koje govore o prirodi i razlozima putovanja dužnosnice u SAD koncem 2016. i početkom 2017. godine, a koje upućuju na to da se radilo o radnom posjetu, odnosno službenom putu niže diplomatske i protokolarne razine. S obzirom da iz dostavljene dokumentacije proizlazi da se radilo o službenom putovanju dužnosnice te da je na internetskim stranicama Ureda predsjednice Republika Hrvatske objavljeno kratko priopćenje o boravku dužnosnice u SAD-u Povjerenstvo, nije steklo pravno relevantna saznanja iz kojih bi nedvojbeno proizlazilo kako je dužnosnica Kolinda Grabar Kitarović, putovanjem u SAD, u navedenom periodu, povrijedila načela obnašanja dužnosti propisana u čl.5 Zakona o sprječavanju sukoba interesa.

Povjerenstvo međutim i ovom prilikom želi ukazati da dužnosnici koji su dobili povjerenje građana za obnašanje javne dužnosti ukazano povjerenje opravdavaju načinom na koji obnašaju dužnost. Jedno od temeljnih načela obnašanja javnih dužnosti jest da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti. Dužnosnici su dužni voditi računa o transparentnom obnašanju dužnosti, što se posebice odnosi na najviše državne dužnosnike koji obnašaju najodgovornije dužnosti. Dužnosnici pravodobnim upoznavanjem javnosti o svom djelovanju otklanjaju svaku sumnju u moguću zlouporabu dužnosti koju obnašaju te s tim povezano izvjesno javno preispitivanje opravdanosti određenog postupanja, dok naprotiv, ne davanjem svih relevantnih činjenica i okolnosti u vezi s obnašanjem dužnosti može se u javnosti steći dojam da je dužnosnik iskoristio obnašanje dužnosti za osobni interese ili interese drugih osoba koje bi se s njime mogle dovesti u vezu. Stoga bi bilo uputno da nadležne službe, a posebice dužnosnici osobno, u svrhu očuvanja vlastita integriteta i vjerodostojnosti, u slučajevima kada u obnašanju javne dužnosti borave na službenom putovanju u inozemstvu javnost pravodobno izvijeste o svrsi i razlogu te drugim bitnim okolnostima puta, jer na taj način dužnosnici doprinose jačanju povjerenja građana, kako u dužnosnika osobno tako i u tijelo javne vlasti u kojem obnašaju dužnost.

Zbog svega navedenog Povjerenstvo je donijelo odluku kao u izreci.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Kolinda Grabar-Kitarović, elektronička dostava
2. Podnositelji prijava, putem e-maila
3. Objava na internetskoj stranici Povjerenstva
4. Pismohrana